Tisztelt Újpesti Polgárok!

Újpest Önkormányzata a kerületben elszállítandó és ártalmatlanítandó hulladék mennyiségének csökkentése és a zöldfelületek tápanyag-utánpótlása biztosítása érdekében 2018 évben is folytatja a lakossági

**K O M P O S Z T Á L Á S I MINTAPROGRAM-ot**.

Az Önkormányzat a mintaprogram során **térítésmentesen** bocsátja rendelkezésre a komposztáláshoz szükséges anyagokat, ingyenes tájékoztató és oktató előadásokat szervez.

A mintaprogram keretében lakóközösségek és egyéni érdeklődők

**jelentkezését várjuk 2018. október 15-ig.**

Városi létünk velejárója, hogy a keletkező hulladék gondos szervezetést és nagy költséget igénylő módon kerül el a termelődés helyéről – a háztartásokból és a munkahelyek egy részéről - az ártalmatlanítás helyszínére, ahol rendezett módon lerakásra kerül. A szelektív hulladékgyűjtéssel a kommunális hulladék jegy része hasznos alapanyag lehet, a szervezett egyéb hulladékgyűjtési és hasznosítása lehetőségek a hulladékudvarokban további értékes részt mentenek meg szemetünkből.

A szerves hulladék jelenleg kommunális hulladékba kerülő jelentős része komposztálással hasznos anyaggá alakítható, mégpedig nagyon egyszerű, „háztáji” módszerekkel, kevés eszköz-, és anyag-felhasználással.

Kérjük, jelentkezzenek a felhívásra, adják le igényüket a mintaprogramban való részvételre. A mintaprogram részeként tájékoztató előadáson választ kaphatnak kérdéseikre, szakképzett, tapasztalt oktatók pedig megtanítják Önöknek a házi komposzt-készítés mikéntjét.

A mintaprogramban való aktív részvétellel megtapasztalhatják, hogy

* valóban lehetséges a családi házak és a társasházak számára komposztálással csökkenteni az elszállítandó hulladék mennyiségét,
* valóban lehetséges hasznos, a zöldfelületek, a növények számára értékes tápanyagot adó humuszt termelni a háztartásunk közelében,
* ez a technológia a környezetet nem szennyezi kellemetlen szaggal,
* kicsi kertben is elfér a komposztáló edény,
* akár egyedül is hozzáláthatunk,
* bárki megtanulhatja, hogyan kell komposztálni.

Az igényléshez szükséges nyomtatvány rendelkezésre áll a Polgármesteri Hivatal Ügyfélszolgálati Irodáján (1042 Budapest, István út 15.), valamint ügyfélfogadási időben a Városüzemeltetési Főosztályon (1042 Budapest, István út 14. fszt. 18.) illetve [a](http://ujpest.hu/dokumentumok/342_palyazat_palyazati_nyomtatvany.pdf) [www.ujpest.hu](http://www.ujpest.hu) honlapon megtalálható és letölthető.

A kitöltött nyomtatványt az alábbi módon juttathatják el hozzánk:

* személyesen átadható a Polgármesteri Hivatal Ügyfélszolgálati Irodáján (1042 Budapest, István út 15.), illetve ügyfélfogadási időben a Városüzemeltetési Főosztályon (1042 Budapest, István út 14. fszt. 18.),
* postai úton beküldhető a Budapest Főváros IV. Kerület Újpest Önkormányzata Polgármesteri Hivatal Városüzemeltetési Főosztály Városüzemeltetési és Környezetvédelmi Osztály - 1041 Budapest, István út 14. – címre,
* elektronikusan megküldhető Földházi Júlia számára a [komposzt@ujpest.hu](mailto:komposzt@ujpest.hu) e-mail címre.

Amennyiben lakóközösség kíván a mintaprogramban részt venni, úgy kérjük, adják meg a kapcsolattartó nevét, elérhetőségét. A technológia elsajátítására díjmentes előadást szervezünk. Az előadás pontos időpontja a jelentkezők számától függően kerül megrendezésre, 2018. október-november hónapban. A komposztáló edények átvétele a jelentkezést követően folyamatosan történik.

A mintaprogrammal kapcsolatos kérdéseikkel szíveskedjenek Földházi Júlia parkügyi ügyintézőt keresni (tel.: 231-3101/144).

Újpest Önkormányzata